Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση του άρθρου 1 της απόφασης 1999/80/EΚ του Συμβουλίου της 18ης Ιανουαρίου 1999

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Με επιστολή που καταχωρήθηκε στη Γενική Γραμματεία της Επιτροπής στις 19 Σεπτεμβρίου 2000, η κυβέρνηση της Ιταλικής Δημοκρατίας ζήτησε την άδεια, βάσει του άρθρου 27 της έκτης οδηγίας (77/388/EΟΚ) του Συμβουλίου, της 17ης Μαΐου 1977 [1], περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών -κοινό σύστημα φόρου προστιθεμένης αξίας : ομοιόμορφη φορολογική βάση, να παρατείνει την εφαρμογή της παρέκκλισης για την οποία της χορηγήθηκε αρχικά άδεια με την απόφαση 1999/80/EΚ [2] του Συμβουλίου της 18ης Ιανουαρίου 1999 να εφαρμόσει ειδικό μέτρο σχετικά με το εμπόριο μεταχειρισμένων υλικών και απορριμμάτων.

[1] ΕΕ L 145, 13.6.1977, σ. 1. Οδηγία, που τροποποιήθηκε τελευταία από την οδηγία 2000/17/EΚ (ΕΕ L 84, 5.4.2000, σ. 24).

[2] ΕΕ L 27, 2.2.1999, σ. 24.

2. Σύμφωνα με το προαναφερόμενο άρθρο 27, τα υπόλοιπα κράτη μέλη ενημερώθηκαν σχετικά με την αίτηση Ιταλικής Δημοκρατίας με επιστολή της 17ης Οκτωβρίου 2000.

3. Η προαναφερθείσα απόφαση παρέσχε την Ιταλική Δημοκρατία άδεια να εφαρμόσει τις ακόλουθες ειδικές διατάξεις:

*Απαλλαγή (χωρίς δικαίωμα για έκπτωση του προκαταβληθέντος φόρου) προμηθειών απορριμμάτων μετάλλων και άλλων ανακτήσιμων υλικών (όπως απορρίμματα χάρτου, ράκη κ.λπ.) που πραγματοποιούνται από επιχειρήσεις, οι οποίες είτε:

i) διατηρούν μόνιμες εγκαταστάσεις και κύκλο εργασιών χωρίς φόρο για το προηγούμενο έτος ύψους όχι μεγαλύτερου των 2 δισεκατομμυρίων ITL ή

ii) δεν διατηρούν μόνιμες εγκαταστάσεις.

*Δικαίωμα επιλογής για υπαγωγή στις ρυθμίσεις του γενικού καθεστώτος φορολόγησης επιχειρήσεων με μόνιμες εγκαταστάσεις και κύκλο εργασιών χωρίς φόρο μεγαλύτερο από 150 εκατομμύρια ITL (αλλά μικρότερο από 2 δισεκατομμύρια ITL) κατά το προηγούμενο έτος, υπό την προϋπόθεση σύστασης της δέουσας εγγύησης.

*Υποχρεωτική εφαρμογή του γενικού καθεστώτος φορολόγησης σε επιχειρήσεις με μόνιμες εγκαταστάσεις και με κύκλο εργασιών χωρίς το φόρο μεγαλύτερο από 2 εκατ. ITL κατά το προηγούμενο έτος.

*Αναστολή της καταβολής του φόρου, με δικαίωμα έκπτωσης του προκαταβληθέντος φόρου, για προμήθειες απορριμμάτων μη σιδηρούχων μετάλλων (στα οποία περιλαμβάνονται και τα απορρίμματα που έχουν υποστεί στοιχειώδη αρχική επεξεργασία που επιτρέπει τη μετατροπή τους σε πρωτογενείς τύπους με τη βοήθεια ελάχιστων τεχνικών μέσων) ανεξάρτητα από τον κύκλο εργασιών της ενδιαφερόμενης επιχείρησης.

4. Η ισχύς της παρούσας άδειας λήγει στις 31 Δεκεμβρίου 2000.

5. Σύμφωνα με την ιταλική κυβέρνηση, η νομοθεσία που προκύπτει από την εν λόγω παρέκκλιση αποσκοπεί αποκλειστικά στην καταπολέμηση της απάτης στο σχετικό τομέα. Κατά το παρελθόν υπήρχαν πολλές εικονικές εταιρείες, που χρέωναν τον ΦΠΑ επιτρέποντας στους αγοραστές να τον αφαιρέσουν, αλλά δεν τον απέδιδαν στο δημόσιο. Υποστηρίζεται ότι η αναστολή είσπραξης του ΦΠΑ για τις εν λόγω προμήθειες εξουδετέρωσε εν τη γενέσει του το κίνητρο για απάτη και αποδείχθηκε κατάλληλη και αποτελεσματική μέθοδος για την εξάλειψη κακών πρακτικών.

6. Η ιταλική κυβέρνηση ζήτησε παράταση της εν λόγω παρέκκλισης μέχρι τις 31 Δεκεμβρίου 2003.

7. Πρόσφατες επαφές μεταξύ της Επιτροπής και των υπαλλήλων της εθνικής διοίκησης καθώς και με εκπροσώπους του εμπορικού τομέα κατέδειξαν ότι, προκειμένου να διασφαλιστεί δικαιότερη φορολόγηση όλων των εμπόρων που ασχολούνται με αυτή τη δραστηριότητα στην Κοινότητα, απαιτείται μάλλον ειδικό καθεστώς προσαρμοσμένο στον ιδιαίτερο χαρακτήρα του τομέα αυτού. Ένα τέτοιο καθεστώς θα απαιτούσε σταθερή και μόνιμη νομική βάση πέραν του πεδίου της παρέκκλισης βάσει του άρθρου 27 της έκτης οδηγίας για τον ΦΠΑ. Στο πλαίσιο του προγράμματος δράσης για τη νέα της στρατηγική που δημοσιεύθηκε στις 7 Ιουνίου 2000 [3], η Επιτροπή ελπίζει να εξετάσει τα θέματα αυτά εκτενέστερα και να διατυπώσει, σε εύθετο χρονικό διάστημα, προτάσεις για τη βελτίωση, την απλούστευση και τον εκσυγχρονισμό. Στο πλαίσιο αυτό, η Επιτροπή παραδέχεται ότι, ελλείψει αλλαγών μονιμότερου χαρακτήρα, το μέτρο αυτό επιτρέπει την αποτελεσματική καταπολέμηση των παραβάσεων των κανόνων του συστήματος ΦΠΑ. Θεωρεί λοιπόν ότι ενδείκνυται η παράταση της ισχύουσας παρέκκλισης μέχρι τις 31 Δεκεμβρίου 2003.

[3] COM(2000)348 τελικό.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση του άρθρου 1 της απόφασης 1999/80/EΚ του Συμβουλίου της 18ης Ιανουαρίου 1999

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

την έκτη οδηγία (77/388/ΕΟΚ) του Συμβουλίου της 17ης Μαΐου 1977 [4] περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας : ομοιόμορφη φορολογική βάση, και ιδίως το άρθρο 27,

[4] ΕΕ L 145, 13.6.1977, σ 1. Οδηγία, που τροποποιήθηκε τελευταία από την οδηγία 2000/17/EΚ (ΕΕ L 84, 5.4.2000, σ.24).

την πρόταση της Επιτροπής,

Εκτιμώντας τα εξής:

(1) Δυνάμει του άρθρου 27 παράγραφος 1 της έκτης οδηγίας ΦΠΑ, το Συμβούλιο, δύναται, αποφασίζοντας ομόφωνα, κατόπιν προτάσεως της Επιτροπής, να επιτρέπει σε κάθε κράτος μέλος τη λήψη ή την παράταση ειδικών μέτρων παρέκκλισης από την οδηγία αυτή, με σκοπό την απλοποίηση της διαδικασίας επιβολής του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.

(2) Με επιστολή που καταχωρήθηκε στη Γενική Γραμματεία της Επιτροπής στις 19 Σεπτεμβρίου 2000, η κυβέρνηση της Ιταλικής Δημοκρατίας ζήτησε την άδεια να παρατείνει την εφαρμογή του μέτρου παρέκκλισης το οποίο της είχε προηγουμένως χορηγηθεί με την απόφαση 1999/80/ΕΚ του Συμβουλίου της 18ης Ιανουαρίου 1999.

(3) Τα λοιπά κράτη μέλη ενημερώθηκαν στις 17 Οκτωβρίου 2000 για την αίτηση της Ιταλικής Δημοκρατίας.

(4) Η συγκεκριμένη παρέκκλιση προορίζεται:

α) να απαλλάξει, χωρίς αναγνώριση δικαιώματος για έκπτωση του προκαταβληθέντος φόρου, τις προμήθειες απορριμμάτων μετάλλων και άλλων ανακτήσιμων υλικών τις οποίες πραγματοποιούν είτε επιχειρήσεις με μόνιμες εγκαταστάσεις και με κύκλο εργασιών χωρίς το φόρο όχι μεγαλύτερο από 2 δισεκατομμύρια ITL κατά το προηγούμενο έτος είτε επιχειρήσεις που δεν διατηρούν μόνιμες εγκαταστάσεις.

β) να παράσχει στις επιχειρήσεις με μόνιμες εγκαταστάσεις και με κύκλο εργασιών χωρίς το φόρο μεταξύ 150 εκατομμυρίων και 2 δισεκατομμυρίων ITL κατά το προηγούμενο έτος, το δικαίωμα να επιλέγουν την υπαγωγή τους στο γενικό καθεστώς φορολόγησης.

γ) να επιτρέψει την εφαρμογή των ρυθμίσεων αναστολής του ΦΠΑ με δικαίωμα έκπτωσης του προκαταβληθέντος φόρου, σε προμήθειες απορριμμάτων μη σιδηρούχων μετάλλων, ανεξάρτητα από τον κύκλο εργασιών χωρίς ΦΠΑ της επιχειρήσεως που τις πραγματοποιεί.

(5) Το μέτρο αυτό αποδείχθηκε αποτελεσματικό για την καταπολέμηση της φοροαποφυγής και της φοροδιαφυγής, ενώ τα νομικά και πραγματικά περιστατικά, στα οποία βασίστηκε η χορήγηση της άδειας εφαρμογής παρέκκλισης, δεν άλλαξαν και εξακολουθούν να ισχύουν.

(6) Στις 7 Ιουνίου 2000, η Επιτροπή δημοσίευσε στρατηγική για τη βραχυπρόθεσμη βελτίωση της λειτουργίας του συστήματος ΦΠΑ, που προβλέπει ιδίως τον εκσυγχρονισμό και την απλούστευση αυτού και αποσκοπεί στην καταπολέμηση των παραβάσεων των ισχυόντων κανόνων με ταυτόχρονη προώθηση της ομοιόμορφης εφαρμογής του συστήματος.

(7) Στο πλαίσιο της στρατηγικής αυτής, η Επιτροπή αναμένει μείωση των παρεκκλίσεων, επειδή όμως ο προβληματισμός σ'αυτόν τον τομέα συνεχίζεται, η Επιτροπή δέχεται ότι το μέτρο αυτό μειώνει σημαντικά τις παραβιάσεις των κανόνων του συστήματος ΦΠΑ.

(8) Συνεπώς, είναι σκόπιμο να παραταθεί η περίοδος ισχύος της χορηγηθείσας άδειας μέχρι τις 31 Δεκεμβρίου 2003, εν αναμονή της αξιολόγησης της συμβατότητας του εν λόγω μέτρου με τη συνολική προσέγγιση του συστήματος ΦΠΑ.

(9) Το μέτρο παρέκκλισης δεν έχει αρνητικές επιπτώσεις στους ίδιους πόρους των Ευρωπαϊκών Κοινοτήτων που προέρχονται από το φόρο προστιθέμενης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης 1999/80/EΚ αντικαθίσταται από το ακόλουθο κείμενο:

"Επιτρέπεται στην Ιταλική Δημοκρατία να εφαρμόσει, ως τις 31 Δεκεμβρίου 2003, ειδικό καθεστώς φορολόγησης στον τομέα των μεταχειρισμένων υλικών και απορριμμάτων, το οποίο περιλαμβάνει διατάξεις παρέκκλισης από την έκτη οδηγία (77/388/ΕΟΚ) της 17ης Μαΐου 1977.

Οι εν λόγω διατάξεις παρέκκλισης καθορίζονται στα άρθρα 2 και 3 παρακάτω."

Άρθρο 2

Η παρούσα απόφαση απευθύνεται στην Ιταλική Δημοκρατία.

Βρυξέλλες,

Για το Συμβούλιο

Ο Πρόεδρος